text: Fældet på signalement
  24 juni 2011 kl. 08.22
  En efterforsker fældede en røver i Esbjerg torsdag aften alene på signalementet.
  Kl. 19.22 blev personalet i kiosken Felix på Gl. Vardevej i Esbjerg truet med en kniv. De udleverede knap 1000 kr. til røveren.
  Der blev rundsendt et signalement af røveren. Og det kunne en efterforsker, som var ude at køre i en anden sag, nikke genkendende til. 
  Og efterforskerens næse havde ret. Kriminalbetjenten kørte til den mistænkes bopæl - og kort efter kom han gående. 
  Han erkendte straks røveriet og havde både penge og våben på sig.
  Den anholdte, en 21-årig mand, fremstilles i grundlovsforhør i løbet af fredag.
  